**ΔΙΚΗΓΟΡΙΚΟΣ ΣΥΛΛΟΓΟΣ ΑΘΗΝΩΝ**

**ΑΝΑΚΟΙΝΩΣΗ**

**15/6/2015**

**Αποφάσεις του Δ.Σ του ΔΣΑ κατά την συνεδρίαση του στις 26/5/2015**

**Το Διοικητικό Συμβούλιο του Δικηγορικού Συλλόγου της Αθήνας, που συνεδρίασε στις 26 Μαίου 2015 στα γραφεία του Συλλόγου, μετά από εκτενή συζήτηση και διάλογο, έλαβε τις εξής αποφάσεις:**

**1.** Το Διοικητικό Συμβούλιο του Δ.Σ.Α **ενέκρινε το ποσό των 4.000 ευρώ** ως οικονομική ενίσχυση του 40ού συνεδρίου της Ένωσης Ελλήνων Δικονομολόγων που θα γίνει στην Πάτρα από 10 έως 13 Σεπτεμβρίου του 2015 με γενικό θέμα: «ΕΝΩΣΕΙΣ ΠΡΟΣΩΠΩΝ ΚΑΙ ΛΟΙΠΕΣ ΟΝΤΟΤΗΤΕΣ ΣΤΗΝ ΠΟΛΙΤΙΚΗ ΔΙΚΗ».

**2.** Το Δ.Σ του Δ.Σ.Α ενέκρινε ομόφωνα την αγορά δύο (2) δίτροχων μέσων μεταφοράς. Στην αγορά θα συνυπολογιστεί και η μεταπώληση των δύο (2) παλαιών διτρόχων.

**3. Το Δ.Σ του Δ.Σ.Α, μετά από εισήγηση της συμβούλου-ταμία κ. Μαρινέττας Γούναρη, αποφάσισε ομόφωνα** να δοθεί ως ενίσχυση του έργου της Διεθνούς Αμνηστίας, το ποσό των 400 ευρώ.

**4**. Το Δ.Σ του Δικηγορικού Συλλόγου Αθηνών **έκανε ομόφωνα δεκτό το αίτημα της κ. Εύης Χριστοφιδάκη, Διευθύντριας Βιβλιοθήκης ΔΣΑ, για ανανέωση της σύμβασης συντήρησης λογισμικού Βιβλιοθήκης ΔΣΑ**, συνολικού ποσού 5.000 ευρώ πλέον ΦΠΑ.

**5. Το Δ.Σ του ΔΣΑ επικαιροποίησε την απόφαση που έλαβε την 14η Οκτωβρίου 2014 και αποφάσισε:**

**α) την καταβολή του οφειλόμενου ποσού ύψους 331.150,30 ευρώ συμπεριλαμβανομένου ΦΠΑ στην ανάδοχο εταιρεία Singular Logic αμελλητί** προς εξόφληση του υπολοίπου αντιτίμου του παραληφθέντος Έργου «ΑΛΛΗΛΕΠΙΔΡΑΣΤΙΚΕΣ ΗΛΕΚΤΡΟΝΙΚΕΣ ΥΠΗΡΕΣΙΕΣ ΠΡΟΔΙΚΑΣΙΑΣ- ON LINE ΕΞΥΠΗΡΕΤΗΣΗ ΔΙΚΗΓΟΡΩΝ ΔΙΚΑΣΤΩΝ ΠΟΛΙΤΩΝ».

**και β) τη διεξαγωγή έρευνας προς αναζήτηση πάσης ευθύνης για την παράλειψη οφειλόμενης πράξης, η οποία είχε ως αποτέλεσμα να καταστεί ληξιπρόθεσμη και απαιτητή αυτή η απαίτηση, δεδομένου ότι, όπως προκύπτει από τα μέχρι τώρα προσκομιζόμενα έγγραφα, την 14η Μαρτίου 2013, έληξε η προθεσμία άσκησης ενδίκων μέσων.**

Για το σκοπό αυτό, συνεστήθη Επιτροπή Διενέργειας Έρευνας, απαρτιζόμενη από τους συμβούλους **Ελ**. **Ράντο, Χ. Δαμασκόπουλο.** Πρόεδρος της Επιτροπής θα είναι η Γενική Γραμματέας του ΔΣΑ κ. **Χριστίνα Κουντούρη**.

**6. Άρση αναστολής ειδικού επιστημονικού προσωπικού ΜΟΔ ΑΕ.**

**Εγινε ομόφωνα δεκτή από το Δ.Σ του ΔΣΑ, γνωμοδότηση της Νομικής Υπηρεσίας του Συλλόγου, σύμφωνα με την οποία δεν τίθεται πλέον ζήτημα αναστολής της άσκησης του δικηγορικού λειτουργήματος για τους νομικούς που απασχολούνται ως ειδικό επιστημονικό προσωπικό στην ΜΟΔ ΑΕ.**

**Η γνωμοδότηση και η απόφαση του Δ.Σ του ΔΣΑ στηρίχθηκαν** στο άρθρο 60 του ν. 4314/2014 με το οποίο αντικαταστάθηκε το άρθρο 8ε του καταστατικού της ΜΟΔ Α.Ε., σύμφωνα με το οποίο το επιστημονικό προσωπικό της ΜΟΔ ΑΕ, ετίθετο σε αναστολή του δικηγορικού λειτουργήματος. Το ως άνω άρθρο 60 του ν.4314/2014, προβλέπει ότι «*η ΜΟΔ Α.Ε. δύναται να προσλαμβάνει νομικούς ως ειδικό επιστημονικό προσωπικό σύμφωνα με τις προηγούμενες παραγράφους. Οι συμβάσεις μεταξύ της ΜΟΔ Α.Ε. και των νομικών που απασχολούνται ως ειδικό επιστημονικό προσωπικό δεν αποτελούν κώλυμα για την απόκτηση της ιδιότητας του δικηγόρου».*

**7. Επιτροπή Διαιτησίας**

**Εγινε ομόφωνα δεκτή η εισήγηση της** **Γενικής Γραμματέως του ΔΣΑ κ. Χριστίνας Κουντούρη**, η οποία πρότεινε:

**Α)** **Να εξουσιοδοτηθεί από το Σώμα ο Πρόεδρος του ΔΣΑ** για τον ορισμό 4 τακτικών και ισάριθμων αναπληρωματικών μελών

**Β)** **Να επικαιροποιηθεί ο κατάλογος των διαιτητών** από την Επιτροπή με κριτήρια α) να είναι δικηγόροι, αναγνωρισμένοι διαιτητές, β)έμπειροι δικηγόροι-αναγνωρισμένοι διαμεσολαβητές (προς ενίσχυση του θεσμού της διαμεσολάβησης και γ) δικηγόροι, με μεγάλη δικηγορική εμπειρία.

**Ο Πρόεδρος του ΔΣΑ κ. Βασίλειος Αλεξανδρής όρισε τέσσερα (4) τακτικά (κατά σειρά αρχαιότητας) και τέσσερα (4) αναπληρωματικά μέλη.**

**Τακτικά μέλη**: **Παναγιώτης Γαλετσέλλης, Δημήτριος Μπελαντής, Αντώνιος Αντανασιώτης, Δημήτριος Βερβεσός.**

**Αναπληρωματικά μέλη**: **Παναγιώτης Περάκης, Αθανάσιος Παυλόπουλος, Βασίλειος Κατσαφάδος, Νικόλαος Δαμασκόπουλος.**

**Πρόεδρος της Επιτροπής είναι ο Πρόεδρος του ΔΣΑ κ. Βασίλειος Αλεξανδρής.**

**Επίσης, συστήθηκε Επιτροπή Διαιτησίας, αποτελούμενη από τον Πρόεδρο του ΔΣΑ κ. Βασίλειο Αλεξανδρή, τα τέσσερα (4)** τακτικά μέλη: **τους Παναγιώτη Γαλετσέλλη, Δημήτριο Μπελαντή, Αντώνιο Αντανασιώτη, Δημήτριο Βερβεσό και ισάριθμα αναπληρωματικά μέλη: τους Παναγιώτη Περάκη, Αθανάσιο Παυλόπουλο, Βασίλειο Κατσαφάδο, Νικόλαο Δαμασκόπουλο.**

**Η επιτροπή Διαιτησίας** θαεπικαιροποιήσει τον κατάλογο των διαιτητών, λαμβάνοντας υπόψη τα παραπάνω τρία κριτήρια που έγιναν αποδεκτά από το Δ.Σ του ΔΣΑ(να είναι δικηγόροι αναγνωρισμένοι διαιτητές, έμπειροι δικηγόροι-αναγνωρισμένοι διαμεσολαβητές και δικηγόροι με μεγάλη δικηγορική εμπειρία).

**8. Έγινε ενημέρωση του Δ.Σ από τον σύμβουλο κ. Δημήτριο Βερβεσό,** για εκκρεμή ζητήματα και εξελίξεις σε σχέση με το **Ασφαλιστικά Ταμεία:** Συγκεκριμένα:

**Α.** **Σε σχέση με το ΤΥΔΑ και τις οφειλές που έχουν οι δικηγόροι πριν το 2011 ή πάνω από 12000 ευρώ που δεν υπάγονται στο ρυθμιστικό πεδίο του ν. 4321/2015,** με αποτέλεσμα να παραμένουν ακάλυπτοι ασφαλιστικά, το ΔΣ του ΕΤΑΑ έλαβε απόφαση ότι όποιος κάνει αίτηση να υπαχθεί στη ρύθμιση και καταβάλλει σε μηνιαία βάση το ελάχιστο ποσό των **50 ευρώ**, θα θεωρείται ασφαλισμένος και θα έχει ιατροφαρμακευτική κάλυψη και όταν γίνει η εκκαθάριση της αίτησής τους, όποτε γίνει αυτή, θα πληρώσει τη διαφορά μεταξύ της ελάχιστης και της τυχόν οφειλόμενης υπέρτερης μηνιαίας δόσης.

**Β**. Μέχρι τώρα, **σύμφωνα με εγκύκλιο του Υπουργείου Κοινωνικής Ασφάλισης, για να ενταχθεί κάποιος στη ρύθμιση, πρέπει να πληρώσει το ποσό των 120 ευρώ υπέρ ΟΑΕΔ εφάπαξ**. Το ποσό δεν υπάγεται στη γενική ρύθμιση των οφειλών προς τα Ταμεία. Η εγκύκλιος δεν ερείδεται επί νομοθετικής διατάξεως. Κι επειδή αυτό οφείλεται σε ένα εσφαλμένο τρόπο κατάρτισης του ηλεκτρονικού εντύπου (ΗΔΙΚΑ) της αιτήσεως για ρύθμιση χρεών, ελήφθη απόφαση από τη Διοικούσα Επιτροπή του Τομέα Νομικών ότι μπορεί να μπει σε ρύθμιση και η πάγια οφειλή υπέρ του ΟΑΕΔ με την εξής προϋπόθεση: **όποιος υπάγεται στη ρύθμιση, θα μπορεί να πληρώνει και αυτά τα χρέη με διακανονισμό, μέχρι το τέλος της ρύθμισης.**

**Γ.** **Ολοκληρώθηκε η αναλογιστική μελέτη του κ. Μαργιού για τη βιωσιμότητα του ΤΕΑΔ, πρώην ΚΕΑΔ**. Θα παρουσιαστεί και στην Ολομέλεια των Δικηγορικών Συλλόγων, στη Συντονιστική και στο Διοικητικό Συμβούλιο του ΔΣΑ.

**Δ.** **Για να καλυφθούν μισθοί και συντάξεις του Ιουνίου ο Τομέας Νομικών πήρε δάνειο από τον Τομέα Μηχανικών ύψους 9.000.000 ευρώ** και 9.000.000 **ευρώ από τον Τομέα Υγειονομικών,** με επιτόκιο 1,07% , σε σχέση με το 23% που θα έχανε το Ταμείο από το σπάσιμο του Κοινού Κεφαλαίου.

**Ε. Ο Σύμβουλος κ. Βασίλειος Παπαστεργίου** πρότεινε να συζητηθεί η αναλογιστική σε μία ξεχωριστή συνεδρίαση του ΔΣ και να γίνει πρόταση των Συμβούλων για θέσπιση καινούργιου πόρου του Ταμείου. **Ο Πρόεδρος του ΔΣΑ κ. Βασίλειος Αλεξανδρής δεσμεύτηκε ότι μόλις λάβει την Αναλογιστική Μελέτη, εντός τριών, το πολύ πέντε ημερών, θα συγκληθεί το Διοικητικό Συμβούλιο με μοναδικό θέμα της ημερήσιας διάταξης αυτό.**

**9. Η Αντιπρόεδρος του ΔΣΑ κ. Ιωάννα Καλαντζάκου** έθεσε εκτός ημερησίας διατάξεως θέμα ενημέρωσης για την μη παρουσία του προέδρου στη συζήτηση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης που επεξεργαζόταν το σχέδιο νόμου «Έκδοση διαταγής πληρωμής σε αξιώσεις από διοικητική σύμβαση στο πλαίσιο εμπορικής συναλλαγής. Εξέφρασε επίσης την θέση ότι λόγω της διαπραγμάτευσης της ελληνικής Κυβέρνησης με τους θεσμούς των μέτρων που η ελληνική κυβέρνηση ενδεχομένως κληθεί να λάβει, ότι τώρα είναι η κατάλληλη στιγμή για επαναφορά του ζητήματος της κατάργησης, άλλως μείωσης, του ποσοστού μείωσης του ΦΠΑ που επιβάλλεται στις δικηγορικές εταιρείες.

Επί του πρώτου θέματος **ο Πρόεδρος του ΔΣΑ κ. Βασίλειος Αλεξανδρής** διευκρίνισε ότι έγγραφο της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης κατά τη συνεδρίασή της στις 13.5.2015 που απευθύνθηκε προς τον Βασίλειο Αλεξανδρή, Πρόεδρο της Ολομέλειας των Προέδρων των Δικηγορικών Συλλόγων Ελλάδος ανέφερε: «Μετά την απόφαση που έλαβε η Διαρκής Επιτροπή παρακαλείστε να παραστείτε ή να μας ορίσετε εκπρόσωπό σας για τη συνεδρίαση της ανωτέρω Επιτροπής την Πέμπτη 14.5.2015 και ώρα 10.00’ π.μ.»”.

**«Αυτή η πρόσκληση δεν έφθασε ποτέ στον ΔΣΑ»**, τόνισε επί λέξει ο Πρόεδρος του ΔΣΑ και συνέχισε: **«Έφθασε στο δικηγορικό γραφείο μου το απόγευμα της προηγούμενης ημέρας**», πρόσθεσε και τόνισε ότι παρά ταύτα υποβλήθηκε λεπτομερές υπόμνημα στο Υπουργείο Δικαιοσύνης που αποτελεί την συνισταμένη των απόψεων όλων σχεδόν των Δικηγορικών Συλλόγων της χώρας με το οποίο εκφράζεται με πληρότητα η θέση του Δικηγορικού Σώματος επί του θέματος. Συνεπώς εξέφρασε το σώμα τις απόψεις του επί του θέματος και δεν απουσίασε όπως ανακριβώς ελέχθη.

Ο κ. **Αλεξανδρής** πρόσθεσε ότι στο μέτρο του δυνατού, θα προσπαθεί να γνωστοποιεί κάθε πρόσκληση που λαμβάνει για να παραστεί τη Βουλή, όταν τούτο καθίσταται χρονικώς εφικτό.

«Όποια θέση σχηματίζεται από μία πρώτη συνάντηση που θα έχω με τους συνομιλητές και συνεργάτες και της Συντονιστικής και της Ολομέλειας και των μελών του Διοικητικού Συμβουλίου, θα σας την κοινοποιώ αμέσως», τόνισε ο κ. Αλεξανδρής και πρόσθεσε: «Όμως η οργανωμένη τοποθέτησή μας στη Βουλή χρειάζεται ανταλλαγή απόψεων και διάλογο. Δεν μπορούμε να αυτοσχεδιάζουμε ούτε να παριστάμεθα απλώς για το τυπικό της διαδικασίας, ανταποκρινόμενοι σε προσχηματικές προσκλήσεις».

**Οσον αφορά το θέμα του ΦΠΑ, ο κ. Αλεξανδρής** ενημέρωσε ότι ήδη ο ΔΣΑ έχει πάρει θέση για τον ΦΠΑ και την έχει γνωστοποιήσει με αναλυτικά επικαιροποιημένα υπομνήματα που απέστειλε προς όλους τους αρμόδιους κυβερνητικούς παράγοντες καθώς και την κα Πρόεδρο της Βουλής.

**10. Έγκριση του από 20.5.2015 Πρακτικού της επιτροπής διενέργειας του διαγωνισμού *«Διενέργεια αρχικής απογραφής όλων των περιουσιακών στοιχείων του ΔΣΑ –Σύνταξη μητρώου παγίων-Σύνταξη ισολογισμού έναρξης –Εφαρμογή λογιστικού σχεδιασμού και λογαριασμών γενικής λογιστικής-Λογιστικοποίηση με διπλογραφικό τρόπο όλων των οικονομικών γεγονότων από 1.1.2015 μέχρι 31.12.2015-Παρακολούθηση φορολογικών και ασφαλιστικών υποχρεώσεων του Δικηγορικού Συλλόγου Αθηνών»*. Ματαίωση του διαγωνισμού και επαναπροκήρυξή του με τροποποίηση των όρων του διαγωνισμού.**

**Επειδή, όπως προκύπτει από το 20.5.2015 πρακτικό της Επιτροπής Διενέργειας του Διαγωνισμού, δεν υποβλήθηκε καμία προσφορά συμμετοχής στον ως άνω διαγωνισμό, η Επιτροπή εισηγείται την ματαίωση του διαγωνισμού και την επανάληψή του με τροποποίηση των όρων και των τεχνικών προδιαγραφών του σύμφωνα με το άρθρο 27 του κανονισμού προμηθειών του ΔΣΑ.**

**Για όλους τους ανωτέρω λόγους η Γενική Γραμματέας του ΔΣΑ Χρ. Κουντούρη, εισηγήθηκε τα εξής:**

**α) Το μέρος του υπό ανάθεση έργου που αφορά στην διενέργεια αρχικής απογραφής όλων των παγίων περιουσιακών στοιχείων του ΔΣΑ – Σύνταξη μητρώου παγίων- Παραγωγή και επικόλληση ετικετών στα αντίστοιχα πάγια, επειδή αποτελεί αυτοτελές έργο και δεν συνέχεται με το υπόλοιπο αντικείμενο του έργου,** να αποτελέσει αντικείμενο αυτοτελούς πρόχειρου διαγωνισμού, με προϋπολογισμό **13.000 ευρώ** και χρόνο ολοκλήρωσης του έργου εντός τριών μηνών το αργότερο.

**β) Το μέρος του υπό ανάθεση έργου που αφορά, στην εφαρμογή λογιστικού σχεδιασμού και λογαριασμών γενικής λογιστικής- Λογιστικοποίηση με διπλογραφικό τρόπο, στην σύνταξη ισολογισμού έναρξης από 1/1/2015, και στην παρακολούθηση φορολογικών και ασφαλιστικών υποχρεώσεων του Δικηγορικού Συλλόγου Αθηνών, να αποτελέσει αντικείμενου άλλου, ξεχωριστού πρόχειρου διαγωνισμού,** με προϋπολογισμό 45.000 ευρώ και χρόνο ολοκλήρωσης του έργου μέχρι 31/3/2016.

**Το Διοικητικό Συμβούλιο του ΔΣΑ έκανε δεκτή την εισήγηση της Γενικής Γραμματέως Χ. Κουντούρη, ενέκρινε την ματαίωση του από 13/5/2015 ως άνω διαγωνισμού και αποφάσισε την επαναπροκήρυξή του με τροποποίηση των όρων, των τεχνικών προδιαγραφών και του προϋπολογισμού, όπως ανωτέρω.**

**11. Τροποποίηση του άρθρου 31 του Κανονισμού Προμηθειών του ΔΣΑ.**

**Το Διοικητικό Συμβούλιο του Δικηγορικού Συλλόγου Αθηνών ενέκρινε την τροποποίηση του άρθρου 31 Κώδικα Προμηθειών ΔΣΑ, όπως την εισηγήθηκε η Γενική γραμματέας του Συλλόγου Χρ. Κουντούρη.**

**Σύμφωνα με την τροποποίηση:**

1. **Στην παράγραφο 1 του άρθρου 31 προστίθεται εδάφιο:**

**« Η παραπάνω εγγύηση δύναται να δοθεί και με καταβολή του αντίστοιχου ποσού στο ταμείο του ΔΣΑ, εκδιδομένου προς τούτο αντίστοιχου αποδεικτικού καταβολής, στο οποίο θα αναγράφονται τα στοιχεία της σύμβασης στην οποία αφορά»**

**[Η προτεινόμενη τροποποίηση θα διευκολύνει τη διαδικασία, καθώς δεν θίγονται στο ελάχιστο τα συμφέροντα του ΔΣΑ, αφού τα χρήματα της εγγυήσεως θα βρίσκονται εις χείρας του και οι συμμετέχοντες δεν επιβαρύνονται με έξοδα για την έκδοση εγγυητικής επιστολής από τραπεζικό οργανισμό]**

1. **Στην παρ. 5 του άρθρου 31 σχετικά με την εγγύηση καλής εκτέλεσης της σύμβασης η περίπτωση (α) τροποποιείται ως εξής: η φράση «…αντιστοιχεί σε ποσοστό 10% της συνολικής συμβατικής αξίας, χωρίς τον ΦΠΑ» αντικαθίσταται σε «…αντιστοιχεί σε ποσοστό 5% της συνολικής συμβατικής αξίας, χωρίς τον ΦΠΑ»**

**Η τροποποίηση κρίθηκε σκόπιμη για τους ακόλουθους λόγους:**

**α) θα διευκολύνει τη διαδικασία, αφού μειώνεται το κόστος, με αποτέλεσμα τη μεγαλύτερη συμμετοχή στους διαγωνισμούς του ΔΣΑ και την επίτευξη συμφερότερων συμβάσεων και β) είναι σύμφωνη με τη διάταξη του άρθρου 157 παρ. 1 περ. β. του ν. 4281/2014, η οποία ίσχυσε από τον χρόνο δημοσίευσης του νόμου στην Εφημερίδα της Κυβερνήσεως την 8.8.2014 μέχρι την 19.3.2015, οπότε η ισχύς της ανεστάλη με τη δημοσίευση του ν. 4320/2015. Σύμφωνα πάντως με το άρθρο 37 παρ. 1 του ν. 4320/2015 η ισχύς της ως άνω διάταξης αρχίζει (εκ νέου) την 31.12.2015.**

**12. Ενημέρωση Δ.Σ του ΔΣΑ για ζητήματα σχετικά με την σύμβαση του ΔΣΑ με την Τράπεζα Πειραιώς.**

**Το Δ. Σ του ΔΣΑ ενημερώθηκε, με υπηρεσιακό σημείωμα του κ. Ν. Λάμπου, Διευθυντή Οικονομικών Υπηρεσιών του Συλλόγου, ότι στο άρθρο 3 της σύμβασης που έχει υπογραφεί από 14/2/2013 με την Τράπεζα Πειραιώς** προβλέπεται ότι: «Η διάρκεια της παρούσης σύμβασης ορίζεται σε τρία (3) έτη, αρχομένη από 1.1.2013 και θα παρατείνεται αυτοδικαίως για διαδοχικές περιόδους τριών (3) ετών, εκτός εάν ο ΔΣΑ έξι (6) μήνες πριν από τη λήξη της, καταγγείλει την παρούσα σύμβαση με έγγραφη δήλωση προς την Τράπεζα, χωρίς την επίκληση κάποιου λόγου και αζημίως».